projecte-aina/catalan_government_crawling huggingface dataset:
La Sub-direcció General de Drogodependències ha participat en la jornada de llançament presentant el programa Beveu Menys com a exemple de bona pràctica dintre de la línia estratègica 3 de cribratge, intervenció breu i accés a tractament.
L'oficina nacional de l' Organització Panamericana de la Salut (OPC-OMS) de Brasil, en col·laboració estreta amb el Ministeri de Salut de Brasil, ha organitzat els dies 7 i 8 d'octubre, a la Ciutat de Brasília, una jornada per al llançament de la iniciativa SAFER en aquest país.
La iniciativa SAFER, que va ser presentada per l'OMS el setembre del 2018 (durant la tercera reunió d'alt nivell de les Nacions Unides sobre malalties no transmissibles, celebrada a Nova York) té com a objectiu principal donar suport als governs per reduir el consum perjudicial de l'alcohol a partir de de la promoció de cinc accions estratègiques prioritàries:
La jornada pretenia la mobilització dels diferents actors clau del país envers a la implantació d'aquestes accions i, en el transcurs de la mateixa, es van presentar experiències de bones pràctiques nacionals i internacionals i es va debatre sobre els reptes i oportunitats per a la seva posta en marxa.
En l'apartat de bones pràctiques, la Sub-direcció General de Drogodependències de l'Agència de Salut Pública de Catalunya va ser convidada a compartir la feina realitzada a Catalunya en els darrers 20 anys en a implantació del programa " Beveu Menys ".
El Sub-director Joan Colom va tenir l'oportunitat d'explicar les estratègies d'implementació que s'estan utilitzant, els resultats assolits i, sobretot, les lliçons apreses.
La Sub-direcció General de Drogodependències, juntament amb la Secretaria permanent de la Xarxa Internacional INEBRIA ( www.inebria.net ), i a través de diferents col·laboracions amb l'OMS i la participació en jornades diverses, dóna suport des de fa anys a la implantació de les estratègies de cribratge i intervenció breu en el consum de risc d'alcohol arreu del món.
Durant els dies 1 al 4 d'octubre, Biarritz ha acollit la 14ena edició del Congrés ATHS (Addicions, Toxicomanies, Hepatitis, Sida).
Aquesta trobada bianual convoca experts europeus i internacionals de diferents àmbits, relacionats amb les addicions, toxicomanies, hepatitis i sida, creant un espai per compartir experiències, bones pràctiques i coneixements des d'una perspectiva de reducció de riscos.
Més de 150 experts (investigadors, actors de la salut, associacions, usuaris agrupats en col·lectius o associacions, representants de les administracions públiques...) han presentat, a través de sessions plenàries, debats, taules rodones i tallers, la situació de l'atenció a l'addicció, els problemes d'infecció associada (VIH, hepatitis), la comorbiditat psiquiàtrica i somàtica, i les accions i experiències dutes a terme per reduir els riscos associats amb les addiccions i el progrés en la política de drogues.
L'Agència de Salut Pública de Catalunya ha participat en aquest 14è congrés amb les intervencions de Joan Colom, sub-director general de Drogodependències i Director del Programa de Prevenció, Control i Atenció al VIH, les ITS i les Hepatitis Víriques ( PCAVIHV ) en diferents taules rodones i debats:
Ponència "Eliminació de l'hepatitis C: un repte de Salut Pública".
Ponència "Programa de Prevenció de la sobredosi: Una política clau en reducció de danys.
Joan Colom també va participar en la sessió de Debat sobre un dels focus d'interès del congrés, en relació a les polítiques de regularització del cànnabis.
Els dies 22 i 23 de novembre, la Escuela Andaluza de Salud Pública ha celebrat la I Conferència Nacional sobre el Trastorn de l'Espectre Alcohòlic Fetal (TEAF).
El terme tècnic Trastorns de l'Espectre de l'Alcoholisme Fetal (TEAF; en anglès, FASD) denomina una sèrie d'afectacions que una persona pot tenir si la mare ha begut alcohol durant l'embaràs.
Tots aquests problemes són 100% prevenibles si no es beu gens d'alcohol des del moment de planificar l'embaràs, o es deixa de fer tan bon punt es confirma.
La Escuela Andaluza de Salud Pública (EASP) ha organitzat la I Conferència Nacional sobre el TEAF, en col·laboració amb la Fundació Clínic i la European FASD Alliancen, adreçada a professionals de diferents àmbits relacionats am la salut, l'educació, el recolzament social i a les pròpies famílies i associacions d'afectats.
Les ponències i tallers realitzats durant la conferència han abordat aspectes clau con el diagnòstic precoç i les intervencions professionals.
Però també s'han debatut les estratègies per ajudar als menors afectats de TEAF a través de la comprensió de la patologia a nivell familiar i la formulació de les expectatives, la seva criança en entorns empàtics i segurs, i la utilització d'estratègies educatives específiques en l'entorn familiar.
En Europa, segons l'estudi publicat al 2017 per The Lancet Global Health, el TEAF afecta al 2% dels infants.
Segons un estudi sobre els TEAF en persones adoptades de Europa de l'Est, recentment realitzat a Catalunya, l'afectació està entorn al 50% dels nens i nenes adoptats a Catalunya provinents dels països de l'Est (especialment, Rússia i Ucraïna).
Joan Colom, sub-director general de Drogodependències de l'Agència Catalana de Catalunya, ha presentat els resultats d'aquest estudi, realitzat conjuntament amb l'Institut Català de l'Acolliment i de l'Adopció (ICAA).
En la seva ponència també ha presentat les necessitats de recursos en diversos àmbits (educatiu, sanitari, social, jurídic, etc.) així com els avenços realitzats, a través de recursos i programes, per a la prevenció dels TEAF i per al diagnòstic, tractament i seguiment dels infants afectats.
Programa de la I Conferència Nacional sobre el TEAF
Estudi sobre els TEAF en persones adoptades de l'Europa de l'Est a Catalunya
Els resultats de l'enquesta ofereixen dades sobre l'estat de la salut, accidents i mobilitat, estat d'ànim, hàbits d'alimentació, lleure, consum de tabac, alcohol i altres drogues, sexualitat i relacions interpersonals, entre altres.
L'enquesta d'hàbits relacionats amb la salut, que es va realitzar durant l'any 2018 a 8.000 estudiants de 41 municipis de la província de Barcelona, és un instrument que facilita informació sobre la percepció de l'estat de salut i els estils de vida dels adolescents de 4t d'ESO, que poden ser considerats com "agents sentinelles" a l'hora d'estudiar futures conductes relacionades amb la salut.
Els resultats permeten captar els hàbits en un moment en què tenen lloc les primeres experiències i se'n planteja la possible consolidació, i alhora facilita la millora en el disseny d'intervencions.
Amb relació al consum de drogues, els resultats posen de manifest que un 60,5% dels enquestats consumeix alcohol habitualment i que entre el jovent que ha consumit alguna beguda alcohòlica, un 65% s'ha emborratxat o ha fet binge drinking (consum compulsiu d'alcohol).
Pel que fa al consum de cànnabis, un 32,7% dels estudiants enquestats ha consumit cànnabis, i d'aquests, un 28% n'ha consumit al llarg de la darrera setmana.
També s'ha observat un consum menor d'aquesta substància en localitats metropolitanes.
Així, el consum decreix segons la grandària del municipi.
Les dades relatives al consum de tàbac mostren que el 46% dels nois i noies enquestats han fumat alguna vegada, i que el nombre de noies que ho ha fet és més elevat que el de nois.
L'enquesta també ressalta que el 30,9% dels alumnes de 4t d'ESO enquestats havia consumit begudes energètiques en l'última setmana, xifra que inclou l'11,9% que en consumeix diàriament.
En els municipis menors de 20.000 habitants el consum és més significatiu en comparació amb els majors de 50.000 habitants.
Podeu trobar totes les taules i resultats ampliats, discutits i comentats a l'Informe de Resultats 2018.
L'objectiu de la futura llei serà reduir el consum de tabac, alcohol, drogues i altres addiccions en tota la població i especialment entre els joves de 14 a 18 anys.
El Govern de la Generalitat ha aprovat la memòria preliminar sobre l'Avantprojecte de la llei d'addicions.
Es tracta de l'inici dels tràmits de la futura normativa legislativa, impulsada pel Departament de Salut, per solucionar les problemàtiques relacionades amb el tabac, l'alcohol i altres drogues i també amb altres addiccions com el joc patològic, els trastorns de la conducta alimentària i altres addiccions comportamentals.
La futura llei també farà front als problemes derivats de la introducció de noves presentacions i substàncies com les cigarretes electròniques i les noves substàncies psicoactives.
Un dels principals objectius d'aquesta llei, doncs, serà reduir la prevalença del consum de tabac, alcohol, drogues i altres addiccions en tota la població i especialment entre els joves de 14 a 18 anys.
Per exemple, pel que fa al tabac, després de set anys de continus descensos, les dades de l'Enquesta de Salut de Catalunya (ESCA) del 2018 mostren per primera vegada un augment en aquesta tendència, passant d'una prevalença de persones fumadores del 24% al 25,6%.
Per sexes, l'increment és major en les dones (del 18,5% al 20,5%) que en els homes (del 29,7% al 30,9%).
El consum d'alcohol, cànnabis i cocaïna també mostra una tendència al creixement.
Segons l'Enquesta sobre alcohol i altres drogues a l'Estat espanyol (EDADES), el percentatge de persones consumidores en els 30 dies previs a la realització de l'enquesta va passar del 60,2% el 2015 al 64,1% el 2017 en el cas de l'alcohol; del 8,6% a l'11,9% en el cànnabis i de l'1% a l'1,8% en la cocaïna.
La nova llei posarà en marxa nous mecanismes d'abordatge de la prevenció, assistència i vigilància de les addiccions comportamentals.
També contemplarà la creació de l'Observatori Català de Drogues i Addiccions Comportamentals.
Es desplegaran els mecanismes de coordinació entre les diverses administracions i sectors implicats i finalment, s'incrementaran les mesures de vigilància i control per garantir el compliment de la llei, que poden requerir un redimensionament del pressupost i el personal assignat.
El llibre presenta un model d'anàlisi sociocultural sobre l'ús de cocaïna a partir de la identificació de diferents espais i formes de consum des de la perspectiva de l'Antropologia Mèdica Crítica i la filosofia de Reducció de Danys i Riscos.
"El pájaro está en el nido", escrit per Antoni Llort, coordinador de l'Àrea d'Intervenció de Salut Comunitària del Servei d'Addiccions i Salut Mental de l'Hospital Universitari Sant Joan de Reus, desconstrueix diferents variables culturals i estructurals que influeixen en la salut de les persones consumidores, així com en el manteniment de les seves funcions i relacions socials.
El text està basat en un treball de camp etnogràfic, guiat per les teories fenomenològiques i de l'interaccionisme simbòlic, dut a terme durant un any i mig i complementat amb 36 entrevistes en profunditat a consumidors.
Els principals resultats han estat comprendre com els espais de consum modelen l'experiència i les condicions de risc on aquestes pràctiques es duen a terme i visibilitzen al mateix temps com els factors socioestructurals tenen un impacte sobre la salut i el posicionament social dels consumidors.
Per acabar, es presenten cinc propostes concretes de mesures de salut col·lectiva, basades en la formació en matèria de substàncies psicoactives, la creació d'espais d'autoorganització i la implementació de serveis per a disminuir riscos i danys.
Podeu trobar més informació sobre el llibre i opcions de descàrrega i compra aquí.
La finalitat d'aquest nou equipament és adequar un espai de tractament personalitzat a les necessitats de les dones usuàries, un col·lectiu que és minoria entre les persones que demanen ajuda a l'ONG.
Projecte Home Catalunya ha obert un pis específic per atendre dones amb addiccions a Montgat (Maresme) amb l'objectiu de facilitar l'accessibilitat d'aquest col·lectiu als programes de tractament, així com millorar l'atenció específica de les dones dins aquests programes.
Tan sols el 17,1% de les persones que van demanar ajuda a Projecte Home durant el 2019 són dones, una xifra que es manté en nivells similars any a any i que contribueix a agreujar la situació d'invisibilització d'un col·lectiu que alhora pateix un major estigma social.
A més de la mateixa addicció, les dones han d'afrontar situacions de més pressió social, més càrregues familiars o majors limitacions econòmiques que els homes.
Aquest espai permet disposar d'una àrea més còmoda i íntima on es poden dur a terme grups terapèutics específics de temes com ara la sexualitat o bé fer activitats lúdiques i de salut com ara un taller de ioga.
El pis també permet millorar la detecció i atenció de problemàtiques que solen afectar moltes dones amb addiccions: maltractaments, abusos sexuals o trastorns alimentaris.
En aquesta mateixa línia i amb la finalitat d'oferir més espais d'aquest tipus específicament al col·lectiu femení, la Fundació AEC Gris de Reus va obrir al juliol de l'any passat un pis terapèutic per a dones en situació de risc o exclusió social.
Aquest equipament és un recurs per a les dones que requereixin un espai d'intervenció integral on s'aborden necessitats com l'acollida temporal, la recuperació de l'equilibri emocional i social i la prevenció, la qual cosa permet treballar la situació d'exclusió en un entorn segur.
Incorporar la perspectiva de gènere en el tractament forma part de les línies d'actuació de la Sub-direcció General de Drogodependències: permet exterioritzar i comprendre millor els diferents patrons i problemes associats al consum i adaptar-hi els programes per millorar-ne l'eficàcia.
Resposta professional i especialitzada a qualsevol dubte o necessitat relacionada amb les drogues i amb les problemàtiques associades.
La Línia Verda és un servei permanent d'informació, assessorament i orientació que, de forma gratuïta i totalment confidencial, atén qualsevol demanda, dubte o preocupació en relació a les drogues.
En aquests dies de confinament el servei està totalment actiu per atendre a usuaris que necessiten orientació en relació a la drogodependència, i també per assessorar i resoldre dubtes a les famílies que puguin estar angoixades o necessitin consells per afrontar la situació actual.
Maneres de contactar amb la Línia Verda:
Més informació sobre la Línia Verda
La Sub-direcció General de Drogodependències ha difós entre la Xarxa d'Atenció a les Drogodependències (XAD) recomanacions específiques per reduir el risc de contagi i procediments d'actuació enfront de casos d'infecció pel nou coronavirus SARS-CoV-2.
Aquests materials estan disponibles al Canal Salut, que aglutina tota la informació adreçada a ciutadania i professionals sobre el Coronavirus SARS-CoV-2.
Els materials estan en constant revisió i s'aniran actualitzant.
INFORMACIÓ PER A PROFESSIONALS:
Material Coronavirus per persones usuàries de serveis de reducció de danys:
L'ESCA recull informació de la població resident a Catalunya sobre l'estat de salut, els comportaments relacionats amb la salut i l'ús dels serveis sanitaris
L'objectiu de l'Enquesta de Salut de Catalunya (ESCA) és conèixer l'estat de salut, els estils de vida i la utilització de serveis sanitaris per identificar les necessitats de salut i els serveis, i establir perfils de població diferenciats, així com avaluar els objectius de salut i de disminució de risc, i l'eficàcia de les intervencions sanitàries.
Més específicament, els resultats de l'enquesta serveixen per identificar els principals problemes de salut de la població, conèixer l'exposició de la ciutadania a factors de risc relacionats amb la salut i establir indicadors que permetin dissenyar intervencions sanitàries encaminades a promoure la salut de la població en un context de reducció de les desigualtats socials.
Segons es desprèn de l'enquesta 2019, la prevalença del consum de tabac (diari i ocasional) en la població de 15 anys i més és del 23,9% (29,2% els homes i 18,8% les dones).
En comparació a l'any anterior, els resultats ens demostren que el consum de tabac s'ha reduït un 1,7% a Catalunya, ja que la xifra del 2018 se situava en el 25,6% de la població d'aquesta franja d'edat (30,9% els homes i 20,5% les dones).
El consum de tabac és superior en grups d'edat més joves, en les persones de classe social menys afavorida i en les persones amb un nivell d'estudis secundaris.
Tant en general com per edat i nivell d'estudis, els homes tenen una prevalença més alta que les dones (i s'arriba a una diferència de 13 punts de percentatge entre els homes i les dones de 15 a 44 anys i d'11 punts de percentatge entre els homes i les dones amb estudis secundaris).
La prevalença del consum de risc d'alcohol en la població de 15 anys i més és del 3,7% (5,9% els homes i 1,6% les dones) i és superior en les persones de 15 a 44 anys (5,5%).
Aquestes xifres es comparen amb el risc del 4,0% en aquesta població obtingut el 2018 (6,4% els homes i 1,7% les dones) i amb el del 6,2% en les persones de 15 a 44 anys.
L'evolució d'aquesta prevalença des del 1994 mostra una tendència irregular, sobretot en els homes.
En general, en aquest camp no s'han trobat diferències estadísticament significatives entre el 2018 i el 2019.
L'ESCA consisteix en una entrevista personal que es realitza en el domicili de les persones seleccionades.
Des del juliol de l'any 2010 es fan de manera interrompuda 5.000 entrevistes a tot Catalunya a l'any.
Es tracta d'una actuació estadística oficial del Departament de Salut que aporta informació rellevant per a l'establiment i l'avaluació de les polítiques sanitàries explicitades en el Pla de Salut de Catalunya.
Aquest any i a causa de la situació provocada per la pandèmia de la COVID-19, la Direcció General de Planificació de Salut va suspendre el treball de camp de l'enquesta 2020 el passat 14 de març.
Resultats de l'Enquesta de Salut de Catalunya (ESCA)
Dimecres 24 de juny va morir la companya i infermera Antònia Bach, qui va tenir un llarg recorregut en el camp de l'atenció a les drogodependències
Antònia Bach Cases ha estat vinculada a l'àmbit de l'atenció a les drogodependències des dels principis de la seva carrera professional.
Ella va ser una de les persones que va crear el programa de tractament amb metadona a La Mina juntament amb el doctor Jaume Serrano.
Durant molts anys Bach va ser la coordinadora d'aquest programa i se la recorda per la seva implicació amb la població local i amb les persones consumidores.
La introducció a la terapèutica dels programes de manteniment amb metadona va marcar una fita en l'abordatge de la dependència d'opiacis, tant pel caràcter innovador de la proposta terapèutica com per representar una nova conceptualització del fenomen de la drogodependència.
Els primers tractaments de manteniment amb metadona van tenir un èxit notable, en termes de disminució del consum d'opiacis per via parenteral així com d'adaptació social i rehabilitació dels pacients drogodependents.
Els bons resultats inicials van motivar la seva ràpida expansió sent actualment el tractament més freqüent en l'abordatge de la dependència d'opiacis a tot el món.
Bach va treballar de manera incansable en diferents àmbits de la infermeria, però durant molts anys es va dedicar al camp de les drogodependències als CAS, a Can Puig, a La Mina i més tard amb intervenció amb temes de gent gran en l'àmbit residencial o d'atenció a domicili.
La seva feina ha estat reconeguda al llarg dels anys tant pels seus companys com pels pacients a qui tractava.
Desitgem que el seu llegat el puguin recollir altres persones que, com ella, treballen dia rere dia amb persones usuàries de drogues.
Recordem i agraïm la tasca que ha realitzat durant més de 20 anys.
Des de la Sub-direcció General de Drogodependències enviem el nostre més sentit condol als familiars, amics i amigues, i companys i companyes.
L'objectiu és crear consciència sobre el repte que suposen les drogues i les addiciones per a la societat en general, i especialment per als joves
El Dia Internacional de la Lluita contra l'Ús Indegut i el Tràfic Il·lícit de Drogues va ser promogut per l'Assemblea General de les Nacions Unides l'any 1987 amb l'objectiu de reforçar les activitats necessàries per aconseguir una societat internacional lliure de l'abús de drogues i del seu tràfic il·lícit i també per sensibilitzar l'opinió pública mundial.
L'Oficina de les Nacions Unides contra la Droga i el Delicte ( UNODC ) és qui lidera la campanya de sensibilització que cada any es realitza per conscienciar la societat en general.
Amb motiu d'aquest dia es pretén sensibilitzar la societat del fet que les addiccions són una malaltia crònica i que la recuperació és possible.
El lema d'aquest any, "Millor coneixement per a una millor cura", emfatitza la necessitat de millorar la comprensió del problema mundial de les drogues i com, a la vegada, un millor coneixement fomentarà una millor cooperació internacional per contrarestar l'impacte que tenen sobre la salut, la governança i la seguretat.
Segons el darrer Informe Mundial sobre Drogues 2019, 35 milions de persones a tot el món pateixen trastorns pel consum de drogues, però només 1 de cada 7 persones reben tractament.
A Catalunya, l'any 2018 es van iniciar 13.944 tractaments, el 42% per alcohol com a droga principal, seguit de la cocaïna (amb un 24%), el cànnabis (14%) i l'heroïna (12%).
El mateix divendres 26 de juny se celebrarà de manera virtual un esdeveniment commemoratiu especial de la 63a Comissió de Drogues Narcòtiques de Nacions Unides dedicat al Dia Internacional de la Lluita contra l'Ús Indegut i el Tràfic Il·lícit de Drogues.
En aquesta jornada també es farà una taula rodona virtual per parlar de l'impacte que la pandèmia de la Covid19 ha tingut sobre la situació global de les drogues.
Aquest acte, que se centrarà en les perspectives de cada regió, està organitzat conjuntament amb la Unió Europa i amb l'UNODC.
Informe sobre les tendències del mercat de drogues durant la crisi per la Covid-19 publicat per l'UNODC el passat mes de maig
La guia analitza els diferents tractaments existents i estableix els estàndards d'utilització internacionals
Les Nacions Unides, a través de la seva Oficina contra la Droga i el Delicte ( UNODC ), i l'Organització Mundial de la Salut (OMS) han aprovat de forma conjunta la primera Guia d'Estàndards Internacionals per al Tractament de les Drogoaddiccions per donar suport als estats membres a l'hora de desenvolupar i expandir els tractaments més efectius per a les drogoaddiccions.
La guia analitza els diferents tractaments existents i estableix els estàndards d'utilització per a tot el món.
En la redacció del document, que ha estat revisat i validat per més de 1.200 professionals d'arreu del món, hi ha participat la doctora catalana Marta Torrens, directora del Procés d'Addiccions de l'Institut de Neuropsiquiatria i Addiccions de l'Hospital del Mar ( INAD ) i coordinadora del grup de recerca en Addiccions de l'Institut Hospital del Mar d'Investigacions Mèdiques ( IMIM ).
Torrens, que ha estat l'única autora procedent de l'Estat, col·labora habitualment amb la Sub-direcció General de Drogodependències.
Els estàndards, que es van presentar aquest passat mes de març durant la 63a sessió de la Comissió de Drogues Narcòtiques de Nacions Unides, analitzen les pràctiques, serveis, dispositius i tipus de tractaments de les drogoaddiccions existents, basats en l'evidència científica, i la seva aplicació a la realitat de cada regió.
El document final vol ser una guia tant per als responsables mèdics com per als polítics que hagin de prendre decisions sobre aquesta matèria perquè puguin adaptar les solucions proposades a la realitat local.
Els estàndards defineixen un conjunt de requeriments que s'han d'implementar per a qualsevol modalitat de tractament o intervenció perquè aquests puguin considerar-se segurs i efectius, independentment de la filosofia de tractament o entorn que s'utilitzi.
Segons els autors, aquest punt és de cabdal importància, ja que les persones que pateixen trastorns per ús de substàncies mereixen uns estàndards de tractament ètics i basats en la ciència similars als que s'apliquen per a altres malalties cròniques.